Document ID: 32013R0796

KOMISSION TÄYTÄNTÖÖNPANOASETUS (EU) N:o 796/2013,
annettu 21 päivänä elokuuta 2013,
ainetta 3-asetyyli-2,5-dimetyylitiofeeni rehun lisäaineena koskevan hyväksynnän epäämisestä
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan,
sekä katsoo seuraavaa:
(1)
Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perustelut ja menettelyt hyväksynnän myöntämiselle tai epäämiselle. Asetuksen 10 artiklassa säädetään sellaisten lisäaineiden uudelleenarvioinnista, joille on annettu hyväksyntä neuvoston direktiivin 70/524/ETY (2) mukaisesti.
(2)
Aine 3-asetyyli-2,5-dimetyylitiofeeni hyväksyttiin ilman määräaikaa direktiivin 70/524/ETY mukaisesti kaikkien eläinlajien rehun lisäaineena osana ryhmää ”aromiaineet ja ruokahalua herättävät aineet - kaikki luonnolliset tuotteet ja vastaavat synteettiset tuotteet”. Kyseinen aine kirjattiin sen jälkeen rehujen lisäaineita koskevaan Euroopan unionin rekisteriin olemassa olevana tuotteena asetuksen (EY) N:o 1831/2003 10 artiklan 1 kohdan mukaisesti CAS-numerolla 2530-10-1 ja Flavis-numerolla 15.024.
(3)
Asetuksen (EY) N:o 1831/2003 10 artiklan 2 kohdan ja 7 artiklan mukaisesti toimitettiin hakemus, joka koskee tämän aineen uudelleenarviointia kaikkien eläinlajien rehun lisäaineena ja jossa pyydettiin, että kyseinen lisäaine luokiteltaisiin luokkaan ”sensoriset lisäaineet” ja funktionaaliseen ryhmään ”aromiaineet”. Hakemuksen mukana toimitettiin asetuksen (EY) N:o 1831/2003 7 artiklan 3 kohdan mukaisesti vaadittavat tiedot ja asiakirjat.
(4)
Aine 3-asetyyli-2,5-dimetyylitiofeeni sisällytettiin myös elintarvikkeissa käytettävistä aromeista ja tietyistä ainesosista, joilla on aromaattisia ominaisuuksia, sekä neuvoston asetuksen (ETY) N:o 1601/91, asetusten (EY) N:o 2232/96 ja (EY) N:o 110/2008 sekä direktiivin 2000/13/EY muuttamisesta 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1334/2008 (3) liitteessä I olevan A osan aromeja koskevaan luetteloon arvioitavana olevana aromiaineena, josta on toimitettava tieteelliset lisätiedot. Tällaiset tiedot toimitettiin.
(5)
Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi 15 päivänä toukokuuta 2013 antamassaan lausunnossa (4), joka koski tämän aineen käyttöä elintarvikkeen aromiaineena, että aine on perimää vaurioittava sekä in vitro- että in vivo -kokeissa, ja tuli siihen johtopäätökseen, että sen käyttö elintarvikkeen aromiaineena aiheuttaa turvallisuusriskin.
(6)
Tämä arviointi osoittaa, että 3-asetyyli-2,5-dimetyylitiofeeni on erittäin todennäköisesti perimää vaurioittava myös niiden eläinten kohdalla, joita ruokitaan tätä ainetta sensorisena lisäaineena sisältävällä rehulla. Näin ollen ei ole todennettu, että tämä aine ei vaikuta haitallisesti eläinten terveyteen, kun sitä käytetään rehun lisäaineena ehdotettujen käyttöedellytysten mukaisesti.
(7)
Asetuksen (EY) N:o 1831/2003 5 artiklassa säädetyt hyväksynnän edellytykset eivät näin ollen täyty. 3-asetyyli-2,5-dimetyylitiofeenin hyväksyntä rehun lisäaineena olisi tämän vuoksi evättävä.
(8)
Koska 3-asetyyli-2,5-dimetyylitiofeenin käyttö rehun lisäaineena voi aiheuttaa riskin eläinten terveydelle, se olisi vedettävä markkinoilta mahdollisimman nopeasti.
(9)
Käytännön syistä olisi säädettävä siirtymäkaudesta, jotta voidaan ratkaista aromiainetta 3-asetyyli-2,5-dimetyylitiofeeni sisältävän rehun jo markkinoilla olevien nykyisten varastojen tilanne ennen tämän asetuksen voimaantuloa.
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Evätään 3-asetyyli-2,5-dimetyylitiofeenin hyväksyntä eläinten ruokinnassa käytettävänä lisäaineena.
2 artikla
3-asetyyli-2,5-dimetyylitiofeenin ja sitä sisältävien esiseosten nykyiset varastot on vedettävä markkinoilta mahdollisimman pian ja viimeistään 11 päivänä lokakuuta 2013. 3-asetyyli-2,5-dimetyylitiofeenia sisältäviä rehuseoksia, jotka on tuotettu ennen tämän asetuksen voimaantulopäivää, voidaan käyttää varastojen loppumiseen asti ja viimeistään 11 päivään lokakuuta 2013 saakka.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 21 päivänä elokuuta 2013.

Labels: 3
17
6